Pieter Breughel Stariji, *Slepi vode slepe*.
**Slepci vode slepce** je metafora korišćena od drevnih vremena kao kritika "slepim" vođama i onima koji ih slede. Ova izreka je u antici imala poslovični status.

Koristili su je veliki duhovni učitelji, poput Bude i Isusa, za kritiku religijskih vođa svoga vremena.

Buda
----

Sidarta Gotama je ovom izrekom kritikovao brahmane, hinduističke sveštenike svoga vremena.

U poznatoj budističkoj Ćanki sutti, mladi braman pita Budu za mišljenje o bramanskoj veri: „*Šta kaže gospodin Gotama o svetim himnama starih brahmana koje se predajom prenose sa kolena na koleno, a o kojima brahmani imaju jednodušno mišljenje: `Samo je ovo istina, a sve ostalo je zabluda`*?" Buda mu odgovara kontrapitanjem, imali među sveštenicima ikog ko može reći da tu istinu zna i neposredno uviđa? Đanki odgovara da nema. Tada ga Buda pita ima li neko od njihovih učitelja, sve do sedmog pokoljenja ko može reći da istinu zna i neposredno uviđa? Đanki ponovo odgovara odrično. Na kraju ga Buda pita jesu li bar prvobitni autori tih himni tvrdili da neposredno znaju i uviđaju istinu, na šta Đanki opet odgovara odrično. Tada Buda daje svoju čuvenu repliku:

> Prema tome, Bharadvađo, među svim tim brahmanima nema nijednog brahmana, nijednog brahmanskog učitelja ili učiteljevog učitelja, sve do sedmog učiteljskog pokoljenja, koji može reći: `Ja to znam, ja to uviđam: samo je ovo istina, a sve ostalo je zabluda.` A ni oni koji su u davnim vremenima bili brahmanski mudraci, autori svetih himni i njihovi prenositelji takođe nisu to o sebi tvrdili. Sve to, Bharadvađo, liči na povorku slijepaca koji se drže jedan drugog, a da ni prvi, ni srednji, ni posljednji ne vidi ništa.
> 
> – Mađđhima nikāya 95, Govor Ćankiju

Nakon ovoga, Buda zaključuje da je brahmanska vjera bez osnova.

Isus
----

Jevanđelja prenose da je Isus iz Nazareta ovom izrekom kritikovao fariseje, judaističke verske vođe vremena:

Isus raspravlja sa farisejima

> Ostavite ih; slepi su vođe slepima; a kada slepac vodi slepca, obojica će pasti u jamu.
> 
> – Jevanđelje po Mateju, 15:14

Ova Isusova izreka je zabeležena na više mesta, kako u kanonskim tako i nekanonskim jevanđeljima.

Otkrivenje po Petru prenosi dramatičnu epizodu povezanu sa ovom izrekom:

> Dok je (Isus) tako govorio, videh sveštenike i narod kako trče prema nama, s kamenjem u rukama, kao da će nas ubiti; i obuze me strah da ćemo umreti.
> 
> On mi reče: "Petre, mnogo sam ti puta rekao da su oni slepci koji nemaju vodiča. Želiš li spoznati njihovu slepoću, pokrij dlanovima (svoje) oči - haljinom svojom - i reci šta vidiš." Učinivši kako mi je rekao, nisam mogao ništa videti. I rekoh: "Niko (tako) ne vidi."
> 
> 

Takođe, Isus je kritikovao svetovne i verske vođe svoga vremena i čuvenim izrazom "*Teško vama licemeri!*"

Ostalo
------

Slična metafora se pojavljuje u Upanišadama, iako se ona ne odnosi na kritiku slepih vođa već na kritiku neznalica uopšte:

> Prebivajući usred neznanja, smatrajući sebe učenima i mudrima, budale besciljno lutaju tamo vamo, kao slepi kojeg vodi slepac.
> 
> – Katha Upanišada

Izvori
------

1. ↑  Joel B. Green, *The Gospel of Luke*, Eerdmans, 1997, ISBN 0-8028-2315-7, p. 278.
2. ↑  Ćanki sutta
3. ↑  Jevanđelje po Mateju, 15:14
4. ↑  Jevanđelje po Luki, 6:39
5. ↑  Jevanđelje po Tomi, izreka 34.
6. ↑  The Apocalypse of Peter
7. ↑  Juan Mascaró (tr), *The Upanishads*, Penguin Classics, 1965, ISBN 0-14-044163-8, p. 58.

Vidi još
--------

***Slepci vode slepce*** na Wikimedijinoj ostavi

* Isusove izreke
* Isusove priče
* Teško vama licemeri